**Informatīvais ziņojums „Par statusu un rīcības plānu atbalstam agrīni skolu pametušajiem jauniešiem”**

Saskaņā ar 2015.gada 22.septembra Ministru kabineta sēdes protokola Nr.50 36.§ “Informatīvais ziņojums “Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu līdz 2015.gada 30.jūnijam”” 11.2.apakšpunktā noteikto, Izglītības un zinātnes ministrijai (turpmāk – IZM) uzdots iesniegt Ministru kabinetā informatīvo ziņojumu par statusu un rīcības plānu atbalstam agrīni skolu pametušajiem jauniešiem, tajā iekļaujot konspektīvu un argumentētu informāciju par investīciju sagatavošanas un normatīvā regulējuma izstrādes progresu.

**1. Ieviešanas statuss.**

Atbalsts agrīni skolu pametušajiem jauniešiem plānots Eiropas Savienības fondu un Kohēzijas fonda 2014.-2020.gada plānošanas perioda darbības programmas “Izaugsme un nodarbinātība” (turpmāk – Darbības programma) 8.3.4.specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” (turpmāk – 8.3.4.SAM) ietvaros. Lai ieviestu šo atbalstu, IZM ir jānodrošina Partnerības līguma Eiropas Savienības investīciju fondu 2014.–2020.gada plānošanas periodam (turpmāk – Partnerības līgums) 1.pielikumā „Kopsavilkums par *ex-ante* nosacījumu izpildi nacionālā līmenī” minētā 10.1.*ex-ante* nosacījuma “Priekšlaicīga mācību pārtraukšana: ir izstrādāts stratēģisks politikas satvars, lai mazinātu priekšlaicīgu mācību pārtraukšanu (PMP), ņemot vērā LESD 165. pantā noteiktos ierobežojumus” izpildi, kas paredz izstrādāt pierādījumos balstītus priekšlikumus priekšlaicīgas mācību pārtraukšanas preventīviem pasākumiem, kā arī veikt uzlabojumus Valsts izglītības informācijas sistēmā.

Lai nodrošinātu *ex-ante* nosacījuma izpildi, 2015.gada septembrī tika veikti uzlabojumi Valsts izglītības informācijas sistēmā attiecībā uz neattaisnotu mācību kavējumu uzskaiti, nodrošinot iespēju detalizēti atzīmēt neattaisnotu mācību kavējumu ilgumu un iemeslus. Tāpat, lai sagatavotu pierādījumos balstītus priekšlikumus 8.3.4.SAM atbalstāmajām darbībām, tika veikti pētījumi, kas ļāva identificēt vairāku priekšlaicīgas mācību pārtraukšanas problēmā iesaistīto pušu viedokli:

* 18-24 gadus vecu jauniešu, kas pēc mācību pārtraukšanas ir atgriezušies izglītības sistēmā, viedokli par priekšlaicīgas mācību pārtraukšanas iemesliem un ar atgriešanos izglītībā saistītiem jautājumiem[[1]](#footnote-1);
* izglītības iestāžu darbinieku aptauja par priekšlaicīgas mācību pārtraukšanas iemesliem un riskiem jauniešiem vecuma grupā 13-18 gadi[[2]](#footnote-2);
* 15-20 gadus vecu jauniešu, kuri priekšlaicīgi pametuši mācības, aptauja par mācību pārtraukšanas iemesliem un lēmuma pārtraukt mācības ietekmējošiem faktoriem; intervijas ar nozares ekspertiem par priekšlikumiem Latvijas politikas alternatīvām priekšlaicīgas mācību pārtraukšanas jomā[[3]](#footnote-3).

Saskaņā ar Eiropas Komisijas sniegtajiem komentāriem par pirmo divu pētījumu rezultātiem, tie neaptvēra visu priekšlaicīgas mācību pārtraukšanas mērķa grupu (netika pārstāvēts skolas vecuma jauniešu viedoklis), tāpēc tika pieņemts lēmums veikt papildu pētījumu, iegūstot arī 15-20 gadus vecu jauniešu viedokli par minēto jautājumu. Attiecīgi tika panākta vienošanās ar Finanšu ministriju un Eiropas Komisiju izpildīt *ex-ante* nosacījumu līdz 2015.gada 1.novembrim, izsludinot Valsts sekretāru sanāksmē konceptuālo ziņojumu „Par politikas alternatīvu veidošanu priekšlaicīgas mācību pārtraukšanas problēmas risināšanai, lai nodrošinātu 8.3.4.specifiskā atbalsta mērķa „Samazināt priekšlaicīgu mācību pārtraukšanu, īstenojot preventīvus un intervences pasākumus” ieviešanu” (turpmāk – Konceptuālais ziņojums), tajā iekļaujot informāciju par veikto pētījumu rezultātiem, tai skaitā nepieciešamajiem uzlabojumiem Valsts izglītības informācijas sistēmā un priekšlikumiem 8.3.4.SAM atbalstāmajām darbībām.

Lai nodrošinātu, ka papildu pētījums aptver visus nepieciešamos aspektus, pētījuma tehniskā specifikācija tika saskaņota ar Finanšu ministriju un Eiropas Komisiju. 2015.gada 10.augustā IZM noslēdza līgumu par pētījuma veikšanu ar iepirkuma procedūras rezultātā izvēlētu pakalpojuma sniedzēju; 2015.gada 12.oktobrī IZM saņēma pētījuma gala nodevumu. Pētījuma ietvaros tika analizēti iepriekš veikto pētījumu rezultāti, citu valstu pieredze, veiktas ekspertu intervijas par priekšlikumiem Latvijas politikas alternatīvām priekšlaicīgas mācību pārtraukšanas jomā, uz analīzes un ekspertu interviju pamata sagatavota priekšlaicīgi mācības pārtraukušu jauniešu kvantitatīvā aptauja un veiktas intervijas, kā arī sniegtas rekomendācijas preventīviem pasākumiem priekšlaicīgas mācību pārtraukšanas riska mazināšanai.

2015.gada 5.novembrī Valsts sekretāru sanāksmē tika izsludināts Konceptuālais ziņojums (VSS–1176), par ko līdz novembra beigām tika saņemti atzinumi no Eiropas Komisijas, Ekonomikas ministrijas, Finanšu ministrijas, Latvijas Izglītības un zinātnes darbinieku arodbiedrības, Latvijas Jaunatnes padomes, Latvijas Lielo pilsētu asociācijas, Vides aizsardzības un reģionālās attīstības ministrijas un Tieslietu ministrijas.

Vienlaikus, IZM 2015.gada 4.novembrī iesniedza Finanšu ministrijā grozījumu priekšlikumu Darbības programmā, definējot 8.3.4.SAM ietvaros atbalstāmās darbības, mērķa grupu, finansējuma saņēmēju un uzraudzības rādītājus. Pēdējie precizējumi priekšlikumam Darbības programmā saskaņā ar Finanšu ministrijas 2016.gada 8.februāra komentāriem tika iesniegti Finanšu ministrijā 2016.gada 24.februārī.

Kopumā, lai nodrošinātu 8.3.4.SAM izstrādi, tajā skaitā identificētu nepieciešamos atbalsta virzienus, izstrādātu atbalsta ieviešanas shēmu un 8.3.4.SAM īstenošanai nepieciešamo normatīvo regulējumu, ar IZM valsts sekretāra rīkojumu[[4]](#footnote-4) ir izveidota darba grupa, kuras sastāvā ir izglītības nozares un Eiropas Savienības atbalsta ieviešanas eksperti.

**2. ESF finansējums priekšlaicīgas mācību pārtraukšanas prevencijai.**

Darbības programmā 8.3.4.SAM plānotais kopējais indikatīvais finansējums ir 57 540 405 *euro*, t.sk. Eiropas Sociālā fonda (turpmāk – ESF) līdzfinansējums 48 909 344 *euro* apmērā un valsts budžeta finansējums 8 631 061 *euro* apmērā. Pēc konsultācijām ar Finanšu ministriju un Eiropas Komisiju, daļa 8.3.4.SAM finansējuma tiek novirzīta citiem mērķiem, izvērtējot radušos situāciju Jauniešu nodarbinātības iniciatīvas projekta ietvaros, kā arī, ņemot vērā nepieciešamību nodrošināt Latvijas dalību starptautiskajās izglītības pētījumu programmās attiecībā uz pieaugušo kompetencēm:

* 1 850 000 *euro*, t.sk. ESF līdzfinansējums 1 572 500 *euro* apmērā tiek novirzīts 8.3.6.specifiskā atbalsta mērķa “Ieviest izglītības kvalitātes monitoringa sistēmu” ietvaros plānotā Ekonomiskās sadarbības un attīstības organizācijas Starptautiskās pieaugušo kompetenču novērtēšanas programmas pētījuma īstenošanai, kā nepieciešamību uzsvērusi Eiropas Komisija;
* 6 762 578 *euro*, t.sk. ESF līdzfinansējums 5 748 191 *euro* tiek novirzīts Labklājības ministrijas pārziņā esošā 7.2.1.specifiskā atbalsta mērķa “Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” ietvaros Valsts izglītības attīstības aģentūras īstenotā projekta mērķa grupas vajadzību nodrošināšanai. Šāds lēmums pieņemts pēc 2015.gada 18.septembra tikšanās ar Eiropas Komisiju par turpmākiem risinājumiem nodarbināto jauniešu iesaistei 1-gadīgajās un 1,5-gadīgajās profesionālās izglītības programmās.

Tādējādi, aktuālais 8.3.4.SAM kopējais finansējums ir 48 927 827 *euro*, t.sk. ESF līdzfinansējums 41 588 653 *euro*.

Informācija par minētajām 8.3.4.SAM finansējuma izmaiņām tika sniegta Eiropas Savienības struktūrfondu un Kohēzijas fonda 2014.–2020.gada plānošanas perioda uzraudzības komitejas 2015.gada 24.novembra sēdē.

**3. Turpmākā rīcība.**

Attiecībā uz Partnerības līgumā noteiktā 10.1.*ex-ante* nosacījuma izpildi, plānota šāda turpmāka rīcība:

**2016.gada marts –** Konceptuālā ziņojuma saskaņošana: precizētā Konceptuālā ziņojuma un izziņas par atzinumos sniegtajiem iebildumiem nosūtīšana atzinumu sniedzējiem.

**2016.gada marts** – saskaņošanas sanāksme ar atzinuma sniedzējiem par precizēto Konceptuālo ziņojumu, kā arī Konceptuālā ziņojuma saskaņošana ar Eiropas Komisiju. Pēc Konceptuālā ziņojuma saskaņošanas ar Eiropas Komisiju tiks veikti grozījumi Darbības programmā.

**2016.gada marts –** *(1)* Konceptuālā ziņojuma iesniegšana apstiprināšanai Ministru kabinetā, *(2)* 8.3.4.SAM projektu iesniegumu vērtēšanas kritēriju iesniegšana izskatīšanai Eiropas Savienības struktūrfondu un Kohēzijas fonda 2014.-2020.gada plānošanas perioda apakškomitejas aprīļa sēdē; *(3)* Ministru kabineta noteikumu projekta par 8.3.4.SAM īstenošanu iesniegšana izsludināšanai Valsts sekretāru sanāksmē.

**2016.gada aprīlis** – pēc Konceptuālā ziņojuma apstiprināšanas Ministru kabinetā tiks sagatavots *ex-ante* nosacījuma izpildes pašnovērtējums saskaņā ar Eiropas Komisijas vadlīnijām par *ex-ante* nosacījumiem un iesniegts Eiropas Savienības struktūrfondu un Kohēzijas fonda vadošajā iestādē.

**2016.gada augusts/ septembris –** 8.3.4.SAM projektu iesniegumu atlases uzsākšana.

Par minēto uzdevumu izpildi ir atbildīga Izglītības un zinātnes ministrija.

Iesniedzējs:

 Izglītības un zinātnes ministrs K.Šadurskis

Vizē: Valsts sekretāre L.Lejiņa

11.02.2016.

I.Sīle

67047809, ilze.sile@izm.gov.lv

E.Vēvere

67047992, elina.vevere@izm.gov.lv

1. Supporting the engagement and reintegration of 18-24 year old early school-leavers in lifelong learning: evidences for targeted compensatory and preventive strategy in education (Latvijas Universitātes Pedagoģijas, psiholoģijas un mākslas fakultātes Pedagoģijas zinātniskais institūts, 2014) [↑](#footnote-ref-1)
2. Pētījums par priekšlaicīgas mācību pamešanas iemesliem un riskiem jauniešiem vecuma grupā no 13 līdz 18 gadiem (Baltijas Sociālo zinātņu institūts, 2014) [↑](#footnote-ref-2)
3. Pētījums par politikas alternatīvu veidošanu priekšlaicīgas mācību pārtraukšanas problēmas risināšanai (SIA „Aptauju Centrs” un SIA „Excolo Latvia”, 2015) [↑](#footnote-ref-3)
4. IZM 2014.gada 4.novembra rīkojums Nr.480 „Par darba grupas izveidi” [↑](#footnote-ref-4)